**SAJTÓKÖZLEMÉNY**

Azonnal közölhető

**EGYRE TÖBB PÉNZT KAPUNK ÉS KÜLDÜNK PÉNZKÜLDŐ SZOLGÁLTATÁSSAL**

Corner Group: dinamikus bővülés előtt a közvetlen pénzküldés

Budapest, 2017. november 20. – **Tranzakciónként, átlagosan 92.000 forintra nőtt a pénzküldő szolgáltatással Magyarországra küldött összegek értéke az év első kilenc hónapjában. A magyar háztartások és magánszemélyek, elsősorban Németországból, Nagy-Britanniából, az Egyesült Államokból, Olaszországból és Ausztriából kaptak készpénzt, jellemzően kétszer nagyobb összegben, mint amennyit ők maguk ugyanilyen módon, elsősorban a környező kelet-európai országokba családtagjaik vagy ismerőseik számára küldtek - derült ki a MoneyGram nemzetközi személyközi pénzküldő szolgáltató partnere a Corner Group, több mint 1.000 magyar vonatkozású tranzakció adatait vizsgáló elemzéséből.**

A magánszemélyek közötti nemzetközi készpénz átutalás és fogadás sokáig drága mulatság volt, hiszen a számláról számlára történő banki átutalások során, nagyságrendtől és devizanemtől függően, az összeg 10-15-20%-át is felszámolta a pénzintézet utalási, kezelési és átváltási költségként. A pénzküldő szolgáltatások esetében ezzel szemben - ahol a pénzösszeg nem a pénzt küldő és fogadó felek bankszámlái, hanem egy meghatározott díj ellenében a pénzküldő szolgáltató cég hálózatán belül, vagyis bankszámláktól függetlenül kerül utalásra - egy tranzakció, például 1.000 euró küldése esetében, mindössze 32 euróba, vagyis az utalt összeg 3%-ába kerül.

*„A pénzküldő szolgáltatások előnyét felismerte a magyar lakosság is. A MoneyGram rendszerén keresztül, január 1. és szeptember 31. között, több tízezer Magyarországra irányuló, vagy innen induló tranzakció valósult meg, ami azt mutatja, hogy a lakosság egyre tudatosabban használja a közvetlen pénzküldést a magánszemélyek közötti nemzetközi készpénzforgalomban”* – mondta Grábics Gábor, a MoneyGram magyar partnere, a Corner Group ügyvezető igazgatója.

A Magyarországra irányuló pénzküldések során, a felhasználók tranzakciónként átlagosan 92.355 forintot, vagy 527 eurót, vagy 733 dollárt küldtek haza családtagjaiknak. A tranzakciók 17%-át Németországból, 11%-át az Egyesült Királyságból, 10,5%-át az Egyesült Államokból, 6%-át Olaszországból, 5%-át pedig Ausztriából indították Magyarországra, de a 10 legjelentősebb küldő ország között szerepel még Hollandia, Románia, Franciaország és Svájc is. A tranzakciók 44%-a budapesti, 10%-a debreceni, 9%-a pécsi, 8,5%-a szegedi, 3%-a pedig székesfehérvári kedvezményezetteknek érkezett.

Jelentősen nőtt a Magyarországról közvetlenül külföldre küldött összegek értéke és a tranzakciók száma is. A magyar magánszemélyek által, külföldön élő családtagjaiknak vagy ismerőseiknek küldött összegek értéke pedig tranzakciónként, átlagosan 102.159 forint, vagy 681 euró, vagy 853 dollár volt. Az elküldött pénzösszegek 7,8%-át Romániában, 5%-át pedig Ukrajnában vették át a címzettek.

A MoneyGram pénzküldő szolgáltató felmérése szerint, a felhasználók 7%-a „végszükség esetén”, például egy-egy nem várt kiadásra, egy váratlan orvosi kezelés költségére, a megemelkedett iskolai tandíj összegének, vagy egy adósság rendezésére veszi igénybe a közvetlen pénzküldést.

A felhasználók 55%-a ezzel szemben rendszeres és gyakorlott pénzküldő vagy pénz fogadó és ilyen módon fedezi saját vagy családtagjai megélhetési költségeit, közüzemi számláit, születésnapok vagy más különleges családi alkalmak költségeit, vagy a nagyobb fesztiválokon felmerülő kiadásait. A felhasználók fennmaradó 38%-a mind végszükség esetén, mind pedig rendszeresen használja a közvetlen pénzküldést.

**További információ:**

|  |  |
| --- | --- |
| **Piskóti Attila**Premier Next CommunicationsTel: 1/483-1860Email: piskoti@premiercom.hu  | **Tölgyi Krisztina**Premier Next CommunicationsTel: 30/915-9002Email: sajto@premiercom.hu |

**Háttér-információ a MoneyGram-ről**

**A MoneyGram-ről**

A MoneyGram egy globális, innovatív pénzküldő szolgáltató vállalat, amely szolgáltatásaival az egymástól távol élő családok, ismerősök és barátok pénzügyeit és pénzügyi kapcsolattartását kívánja segíteni.

A MoneyGram szolgáltatásai online, mobil eszközökön és közvetlen kirendeltségek formájában is elérhetők, világszerte több mint 200 országban és közel 350.000 helyszínen.

**A Corner Gourp-ról**

A Corner Group 2010 óta a MoneyGram magyarországi partnere. A vállalatnak jelenleg 15 városban van kirendeltsége, amelyek közül a budapesti iroda non-stop nyitva tartással üzemel. A szolgáltató minden irodájában lehetőség van pénzváltásra is, így a MoneyGram szolgáltatáson keresztül kapott és küldött pénzösszegeket a küldők, illetve fogadók azonnal át tudják váltani más valutába.

A Corner Group tevékenysége rendkívül szerteágazó. A pénzküldési és pénzváltási szolgáltatások mellett a vállalatcsoport országszerte kilenc városban üzemeltet zálogfiókokat és ékszerüzleteket. Üzleteiben és webáruházában ([www.cornerwebshop.hu](http://www.cornerwebshop.hu/)) többek között új és felújított/használt arany ékszereket, zálogból visszamaradt arany- és ezüst ékszereket, illetve dísztárgyakat, porcelánokat, festményeket, üveg és kristályárukat és egyéb régiségeket is forgalmaz. A csoport üzemelteti Dunaújváros egyik legszínvonalasabb hoteljét, a Corner Hotel és Kávéházat, dunaújvárosi irodája pedig könyvelési és adó tanácsadási szolgáltatásokat is nyújt.